નિયમ મુજબ ટેન્ડર પ્રક્રિયા હાથ ધર્યા વગર બુધવારે યોજાયેલી સ્ટેન્ડિંગ કમિટીની બેઠકમાં તમામ સભ્યોએ નવા બનેલા ૧૧ શૌચાલયના મેન્ટેનન્સ પેટે ટોઈલેટ દીઠ રૂ. ૧૯,૫૦૦ ચૂકવવાનો નિર્ણય લીધો હતો. પસંદ થયેલી સંસ્થાને કામ અપાવવા એક સ્થાનિક નેતા અને કોર્પોરેટરના પતિએ મહત્ત્વની ભૂમિકા ભજવી હોવાનું ચર્ચાઈ રહ્યું છે ત્યારે આ મામલે કોંગ્રેસે આક્રમક વલણ અપનાવ્યું છે. કોંગ્રેસના સભ્યો મ્યુનિસિપલ કમિશનરને આવેદન આપવાના હોવાનું જાણવા મળતા આ સ્થાનિક નેતા મ્યુનિસિપલ કચેરીમાં ધસી ગયા હતા. તેમણે કોંગ્રેસના સભ્યોને સમજાવવાનો પ્રયાસ કરતાં જણાવ્યું હતું કે, ‘અમારી સરકારમાં, અમારા માણસોને કામ મળે તેમાં ખોટું શું છે. આવા અહેવાલો પ્રકાશિત થયા કરે, પણ તેનાથી કોઈ ફરક પડતો નથી.’ આ જ મુદ્દાને મ્યુનિસિપલ અધિકારીઓ સમક્ષ આગળ ધરીને તેમણે ટેન્ડર બચાવવા પ્રયાસ કર્યો હતો.